CELEX: C2008/161/10
Language: el
Date: 2008-06-25 00:00:00
Title: Πρόσκληση για υποβολή υποψηφιοτήτων — Γενικός διευθυντής (βαθμοί AD15-AD16) της Βιβλιοθήκης, Έρευνας και Τεκμηριώσεως στο Δικαστήριο των Ευρωπαϊκών Κοινοτήτων

25.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/16
            
         Πρόσκληση για υποβολή υποψηφιοτήτων — Γενικός διευθυντής (βαθμοί AD15-AD16) της Βιβλιοθήκης, Έρευνας και Τεκμηριώσεως στο Δικαστήριο των Ευρωπαϊκών Κοινοτήτων
   (2008/C 161/10)
   Προσεχώς θα κενωθεί η θέση γενικού διευθυντή (βαθμοί AD15-AD16) της Βιβλιοθήκης, Έρευνας και Τεκμηριώσεως στο Δικαστήριο των Ευρωπαϊκών Κοινοτήτων στο Λουξεμβούργο. Η πλήρωση της θέσης αυτής θα γίνει με εφαρμογή του άρθρου 29 παράγραφος 2, του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων.
   ΦΥΣΗ ΤΩΝ ΚΑΘΗΚΟΝΤΩΝ
   Ο κάτοχος της θέσης αυτής θα είναι επιφορτισμένος, υπό την άμεση εξουσία του γραμματέα, να εμπνέει, να συντονίζει και να διευθύνει τη Γενική Διεύθυνση της Βιβλιοθήκης, Έρευνας και Τεκμηριώσεως.
   Η γενική αυτή διεύθυνση, που αριθμεί προσωπικό 100 περίπου ατόμων, περιλαμβάνει αφενός μία σημαντική νομική βιβλιοθήκη, της οποίας προΐσταται διευθυντής, και αφετέρου μία υπηρεσία έρευνας και τεκμηριώσεως, που επί του παρόντος είναι διαρθρωμένη σε τέσσερις μονάδες, μία από τις οποίες είναι επιφορτισμένη με τη νομική πληροφορική. Η υπηρεσία αυτή επικουρεί το Δικαστήριο, το Πρωτοδικείο και το Δικαστήριο Δημόσιας Διοίκησης στην άσκηση της δικαιοδοτικής τους λειτουργίας, ιδίως με την κατάρτιση μελετών και συνοπτικών σημειωμάτων συγκριτικού, διεθνούς και κοινοτικού δικαίου, και συμβάλλει στη διάδοση της νομολογίας κοινοτικού δικαίου, ιδίως μέσω νομικής αναλύσεως και τεκμηριώσεως των αποφάσεων των κοινοτικών δικαιοδοτικών οργάνων. Οι τέσσερις αυτές μονάδες έρευνας και τεκμηριώσεως θα υπαχθούν προσεχώς σε μια ενιαία διεύθυνση υπαγόμενη στον γενικό διευθυντή.
   ΑΠΑΙΤΟΥΜΕΝΕΣ ΠΡΟΫΠΟΘΕΣΕΙΣ
   Οι υποψήφιοι πρέπει:
   
               —
            
            
               να έχουν πλήρη νομική κατάρτιση πιστοποιημένη με πανεπιστημιακό δίπλωμα καθώς και βαθιά γνώση του κοινοτικού δικαίου,
            
         
               —
            
            
               να αποδεικνύουν ικανότητα διοικήσεως και συντονισμού των εργασιών μιας σημαντικής διοικητικής μονάδας,
            
         
               —
            
            
               να έχουν βαθιές γνώσεις και μεγάλη επαγγελματική πείρα στους τομείς που χειρίζεται η γενική διεύθυνση· θα ληφθεί ιδιαιτέρως υπόψη πείρα σχετική με τη διοίκηση και διαχείριση ενός οργανισμού νομικής έρευνας και τεκμηριώσεως,
            
         
               —
            
            
               να κατέχουν πλήρως μια επίσημη γλώσσα των Ευρωπαϊκών Κοινοτήτων και ικανοποιητικώς μια επιπλέον επίσημη γλώσσα των Ευρωπαϊκών Κοινοτήτων. Για υπηρεσιακούς λόγους, είναι αναγκαία η καλή γνώση της γαλλικής γλώσσας.
            
         ΚΑΤΑΘΕΣΗ ΥΠΟΨΗΦΙΟΤΗΤΩΝ
   Οι υποψηφιότητες για τη θέση αυτή πρέπει να περιέλθουν στο Δικαστήριο, αποκλειστικώς με ηλεκτρονικό ταχυδρομείο, στην ηλεκτρονική διεύθυνση: DG-BRD-CURIA@curia.europa.eu το αργότερο μέχρι τις 31 Αυγούστου 2008 και ώρα 13:00. Οι υποψηφιότητες θα συνοδεύονται από λεπτομερές βιογραφικό σημείωμα και κάθε άλλο χρήσιμο έγγραφο.
   Λουξεμβούργο, 17 Ιουνίου 2008.